Môžem kombinovať tieto vitamíny?
Môžem kombinovať pri autoimúnnej hypotyreóze počas dňa: vit A, B-komplex, C, D, šumivé magnézium (MagnosolV), selén, zinok, ľanový olej, rybí olej, kokosový olej? Všetky tieto veci vraj pomáhajú pri tejto diagnóze. Ďakujem
Dobrý deň,
ďakujeme za Vašu otázku.
Medzi uvedenými liekmi a výživovými doplnkami neboli pozorované klinicky významné interakcie. Ich súbežné užívanie sa javí byť bezpečné. Vzhľadom na to, že doplnky výživy nepodliehajú klinickému skúšaniu, prípadné interakcie nemuseli byť zachytené.
Súbežné užívanie magnézia, zinku a selénu môže mať vplyv na ich absorpciu. Ak sa kombinácia vyžaduje, je potrebné dodržať časový odstup min. 2-3 hodinový medzi jednotlivými liečivami.
V zložení ľanového aj rybieho oleja sú prítomné omega-3 mastné kyseliny.  Viaceré klinické štúdie potvrdili pri zvýšenom príjme omega-3 mastných kyselín pozitívny vplyv na rôzne chronické ochorenia ako aj ochranu pred nimi, avšak dôležitý je pri ich príjme aj pomer k množstvu omega 6 mastných kyselín. Preto je potrebné brať ohľad aj na zloženie stravy a individuálne potreby organizmu.
Užívanie všetkých prípravkov súbežne kvôli Vašim zdravotným ťažkostiam však nemusí bezpodmienečne znamenať zdravotný prínos. Vzhľadom na to, že mi nie sú známe podrobnosti o Vašom zdravotnom stave a prípadnej liečbe, odporúčam Vám vhodnosť týchto produktov konzultovať s ošetrujúcim lekárom.
Prajem pevné zdravie.
S pozdravom
PharmDr. Veronika Kiabová